วัดปากน้ำ เป็นวัดโบราณ สร้างสมัยกรุงศรีอยุธยา เป็นวัดสำคัญประจำหัวเมืองหน้าด่านทางทะเล มาตั้งแต่สมัยกรุงศรีอยุธยา สมเด็จพระเจ้าตากสินมหาราช พระราชทานทรัพย์ในการบูรณปฏิสังขรณ์ และได้มีการบูรณปฏิสังขรณ์มาโดยตลอด สมัยรัชกาลที่ ๓ มีการบูรณปฏิสังขรณ์ครั้งใหญ่ ต่อมาสมัยรัชกาลที่ ๕ โปรดให้บูรณปฏิสังขรณ์ ทั้งพระอาราม โดยให้อนุรักษ์ศิลปะเดิมไว้ และโปรดให้พระบรมวงศานุวงศ์นำพระกฐินหลวงมาถวายตลอดรัชกาล สมัยรัชกาลที่ ๖ วัดปากน้ำไม่มีเจ้าอาวาส พระราชสุธี วัดพระเชตุพนวิมลมังคลาราม เจ้าคณะปกครอง ได้ส่งพระสมุห์สด จนุทสโร มาดำรงตำแหน่งเจ้าอาวาส สร้างเสนาสนะ โรงเรียนพระปริยัติธรรม และสอนวิปัสสนากัมมัฏฐาน มีพระภิกษุสามณร และสาธุชนเข้ามาศึกษาปฏิบัติธรรมเป็นจำนวนมาก เป็นศูนย์กลางการปฏิบัติธรรม การศึกษาภาษาบาลี ต่อมาพระสมุห์สด จนฺทสโร ได้เลื่อนสมณศักดิ์ มาโดยลำดับ สมณศักดิ์สุดท้ายเป็น พระมงคลเทพมุนี หรือเรียกว่า หลวงพ่อวัดปากน้ำ ต่อมาวัดปากน้ำได้รับการปรับปรุงทัศนียภาพและบูรณปฏิสังขรณ์พระอุโบสถ พระวิหาร ส่วนเครื่องบนเป็นศิลปะสมัยกรุงรัตนโกสินทร์ แต่ตัวฐานรากและอาคารยังเป็นแบบสมัยกรุงศรีอยุธยา สถานะและที่ตั้ง วัดปากน้ำ เป็นพระอารามหลวงชั้นตรีชนิดสามัญ ตั้งอยู่เลขที่ ๘ แขวงปากคลองภาษีเจริญ เขตภาษีเจริญ กรุงเทพมหานคร มีที่ดินตั้งวัด เนื้อที่ ๒๐ ไร่ ๘๘ ตารางวา ที่มา : วัดปากน้ำ . (๒๕๖๔). ใน พระอารามหลวง เล่ม ๑. (พิมพ์ครั้งที่ ๒). (น.๒๕๒-๒๕๕). กรมการศาสนา.
มหาวิทยาลัยราชภัฏบ้านสมเด็จเจ้าพระยา สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix
หลวงพ่อวัดปากน้ำ